Nariadenie Komisie (ES) č. 2104/2002
z 28. novembra 2002,
ktorým sa upravuje nariadenie Rady (ES) č. 577/98 o organizácii výberového zisťovania pracovných síl v spoločenstve a nariadenie Komisie (ES) č. 1575/2000, ktorým sa vykonáva nariadenie Rady (ES) č. 577/98, pokiaľ ide o zoznam ukazovateľov o vzdelávaní a odbornej príprave a ich kodifikácii, ktorá sa má používať na prenos údajov počnúc rokom 2003
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v spoločenstve [1], ktoré bolo zmenené a doplnené nariadením (ES) č. 1991/2002 Európskeho parlamentu a Rady [2], a najmä na jeho článok 4 ods. 3,
keďže:
(1) s rozvojom techník a koncepcií týkajúcich sa najmä rozdielu medzi formálnym vzdelávaním a ostatnými formami vzdelávacích činností a implementáciou klasifikácie odborov vzdelávania a odbornej prípravy je nevyhnutné upraviť zoznam ukazovateľov o vzdelávaní a odbornej príprave stanovený v článku 4 ods. 1 písm. h) nariadenia (ES) č. 577/98.
(2) V dôsledku toho by sa mala upraviť aj kodifikácia týchto ukazovateľov stanovených v prílohe k nariadeniu Komisie č. 1575/2000 z 19. júla 2000 [3]. Nový zoznam a kodifikácia by sa mali zaviesť už v roku 2003, aby sa zaručila úplná kompatibilita s ad hoc modulom roku 2003 o celoživotnom vzdelávaní [4].
(3) Opatrenia stanovené v tomto nariadení sú v súlade so stanoviskom, ktoré poskytol Výbor pre štatistický program zriadený rozhodnutím Rady 89/382/EHS Euratom [5],
PRIJALA TOTO NARIADENIE:
Článok 1
Článok 4 ods. 1 písm. h) nariadenia Rady č. 577/98 sa nahrádza týmto:
"h) vzdelávanie a odborná príprava:
účasť na formálnom vzdelávaní alebo odbornej príprave počas predchádzajúcich štyroch týždňov
- úroveň,
- oblasť,
účasť na kurzoch a ostatných výučbových vzdelávacích činnostiach počas predchádzajúcich štyroch týždňov
- celková dĺžka,
- účel posledného kurzu alebo inej vzdelávacej činnosti,
- oblasť poslednej vzdelávacej činnosti,
- účasť na poslednej vzdelávacej činnosti počas pracovnej doby,
dosiahnuté vzdelanie
- najvyššie dosiahnutá úroveň vzdelania alebo odbornej prípravy,
- oblasť tejto najvyššej úrovne vzdelania a odbornej prípravy,
- rok, v ktorom sa ukončila táto najvyššia úroveň vzdelania."
Článok 2
Kodifikácia ukazovateľov vzdelávania a odbornej prípravy, ktorá sa má používať na prenos údajov v roku 2003 a v nasledujúcich rokoch, stanovená v prílohe súčasného nariadenia, nahrádza príslušné ukazovatele zahrnuté v prílohe k nariadeniu Komisie (ES) č. 1575/2000.
Článok 3
Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 28. novembra 2002